Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2001/C 354/08)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 38/99

1. Medlemsstatens ansvarlige myndighed: Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1000 Lisboa

Tlf. (351-21) 318 43 82

Fax (351-21) 353 58 72.

2. Ansøgende sammenslutning: 2.1. Navn: Cooperativa Agrícola dos Agricultores de Arcos de Valdevez crl

2.2. Adresse: P-4970 Arcos de Valdevez

2.3. Sammensætning: producent/forarbejdningsvirksomhed (x) andet ( ).

3. Produktets art: Kategori 1.1 fersk oksekød.

4. Varespecifikation: (sammenfatning af betingelserne i artikel 4, stk. 2)

4.1. Navn: Carne Cachena da Peneda.

4.2. Beskrivelse: Kød fra opskæring af slagtekroppe af kvæg af racen Raça Cachena, som er opført i det zootekniske register for kvæg af denne race og opdrættet og slagtet i det afgrænsede geografiske område. Uanset dyrenes alder ved slagtningen er kødet altid mørt og af fast og fugtig konsistens og dermed saftigt. Fedtet er hvidt eller gråhvidt, ikke exsudativt og af fast konsistens. Kødets farve svinger fra rosa (kalve) til mørkerød (køer).

4.3. Geografisk område: I betragtning af produktets organoleptiske egenskaber, de jordbunds- og klimaforhold, der er påkrævet til produktion af det, og de anvendte faste og vedvarende lokale metoder er det geografiske produktionsområde naturligt begrænset til nogle områder i kommunerne Arcos de Valdevez, Melgaço, Monção, Ponte da Barca, Vila Verde og Terras de Bouro.

4.4. Bevis for oprindelse: Kødet kommer udelukkende fra dyr, der er født og opdrættet på godkendte bedrifter. Godkendelsen gives kun til bedrifter, der er beliggende i det geografiske produktionsområde, og som har dyr, der er opført i det zootekniske register for racen Cachena, og løbende foretager optegnelser over produktionsbetingelserne, officiel identificering, transport og bevægelser og fører besætningsbøger og individuelle sundhedsjournaler samt underkaster sig den fastsatte kontrol- og certificeringsordning. Kun kød fra sådanne dyr (slagtet på godkendte slagterier), der har de særlige karakteristika, kan få oprindelsesbetegnelsen og markedsføres med den. Til ekstra sikkerhed for processens sporbarhed er der indført et kontrolsystem, der omfatter hele produktionsforløbet.

4.5. Fremstillingsmetode: Fodringen er baseret på lange græsningsperioder i højtliggende områder. Disse perioder strækker sig fra først på foråret til sidst på efteråret (ca. ni måneder), hvor dyrene befinder sig i velafgrænsede bjergområder, der er karakteristiske for regionen, og som kaldes "brandas". Dyrene får deres foder fra naturlige og dyrkede græsarealer, der udnyttes til direkte græsning både vinter og sommer. Om vinteren græsser dyrene på markerne nærmest landsbyerne og fodres som supplement to gange dagligt (morgen og aften med hø, majsstrå, majsmel og majskolber). Om sommeren udgør den naturlige vegetation på "brandas" deres eneste foder. Dyrene spiser de naturligt forekommende busk- og græsvækster. Opdrætningen af kalve sker ekstensivt, idet kalvene først lever af mælk (suppleret med naturligt foder fra bedriften), indtil de begynder at følge mødrene ud på græs. Efter fravænningen, som sker, når de er blevet fire måneder gamle, indgår de i flokkene og følger dem ud på græsgangene eller op på "brandas".

4.6. Tilknytning: Det geografiske produktionsområde for Carne Cachena da Peneda er en bjergegn med stærke hældninger. Klimaet, som er ret barsk, påvirkes af varme og fugtige luftmasser fra Biscayabugten og kolde og tørre luftmasser inde fra Den Iberiske Halvø. Området har meget store vandressourcer, hvilket skyldes, at det er en af landets mest nedbørsrige egne. Det hører med til den store granitbjergformation i den nordvestlige del af Den Iberiske Halvø. Jorden har en let til middel tekstur, og den er permeabel, let at bearbejde og ikke særlig fast. Overfladehorisonten er stærkt ændret og præget af det lokale landbrug og klimaet. pH-værdien er lav, fosforindholdet ringe, og kaliumindholdet middel til højt. Den underliggende horisont er cambisk eller argillisk. Det er en jord, der er forholdsvis lidt udviklet, og som er af meget varierende dybde alt efter højde- og især hældningsforholdene. Det er i hovedsagen en bjergregion, med bl.a. bjergene Amarela, Soajo og Peneda. Den gennemskæres af floden Lima, og der ses påvirkninger fra endnu to floder, Cávado og Minho. Dalbeliggenheden, havets nærhed og højdeforholdene er afgørende faktorer for regionens klima. Det er et regnfuldt område, med skydække mange dage og en meget høj relativ fugtighed. Den årlige gennemsnitstemperatur svinger fra 7,5 °C til 12,5 °C. Det karakteristiske opdrætningsarbejde i regionen giver sammen med ernæringsgrundlaget for kvæget - som er strengt naturligt og karakteristisk for det geografiske område - kødet særlige kvalitetsegenskaber.

4.7. Kontrolinstans: Navn: Norte e Qualidade - Instituto de Certificação de Produtos Agro-Alimentares

Adresse: Rua do Monte-Crasto Vairão, P-4480 Vila do Conde

4.8. Mærkning: Obligatorisk angivelse: "Carne Cachena da Peneda" - "Denominação de Origem" samt behørigt nummereret certificeringsmærke. Modellen til certificeringsmærket fremgår af specifikationen.

4.9. Krav i nationale bestemmelser: Beslutning (Despacho) nr. 3934/98 af 2. februar 1998 fra statssekretæren for landbrug og udvikling af landdistrikter, offentliggjort i DR, 2. serie, nr. 55, af 6. marts 1998. Den fastsætter de vigtigste produktionsregler og karakteristika for Carne Cachena da Peneda samt det geografiske produktionsområde.

EF-nr.: G/PT/00095/99.05.20.

Dato for modtagelsen af den fuldstændige ansøgning: 23. juli 2001